Κινγκσλέι Κομάν

Παρί Σαιν-Ζερμάν

Σε ηλικία εννέα ετών, εντάχθηκε στα τμήματα υποδομής της Παρί Σαιν-Ζερμάν, κατόπιν προτροπής του πατέρα του, ο οποίος ήταν υποστηρικτής της συγκεκριμένης ομάδας. Κατά την διάρκεια της ποδοσφαιρικής του εκπαίδευσης, κλήθηκε στην Εθνική Γαλλίας και συγκεκριμένα την ηλικιακή κατηγορία των U16. 
Σε ηλικία δεκαέξι ετών, οκτώ μηνών και τεσσάρων ημερών, έγινε ο νεαρότερος σε ηλικία παίκτης του συλλόγου που να πραγματοποιεί το ντεμπούτο του στο πρωτάθλημα, πραγματοποιώντας την πρώτη του επίσημη συμμετοχή στην Λιγκ 1 στις 17 Φεβρουαρίου 2013 σε αναμέτρηση απέναντι στην ΦΚ Σοσό-Μονμπελιάρ. Εισήλθε στον αγωνιστικό χώρο στο 87ο λεπτό της αναμέτρησης, παίρνοντας την θέση του Μάρκο Βεράττι.
Στις 4 Αυγούστου, κατά την διάρκεια του Σούπερ Καπ Γαλλίας του 2013 με αντίπαλο την Ζιροντέν ντε Μπορντό, εισήλθε ως αλλαγή προς το τέλος της αναμέτρησης. Η ΠΣΖ κατέκτησε το τρόπαιο επικρατώντας με σκορ 2-1. Εισήλθε, επίσης, ως αλλαγή κατά την διάρκεια αναμέτρησης για την 6η αγωνιστική του πρωταθλήματος της Λιγκ 1, εκ νέου απέναντι στην Μπορντό, όπου και πήρε την θέση του Λούκας. Η τέταρτη και τελευταία του συμμετοχή με την πρώτη ομάδα του συλλόγου έλαβε χώρα στις 18 Μαΐου 2014, κατά την διάρκεια της τελευταίας αναμέτρησης για την σεζόν: η Παρί γιόρταζε την κατάκτηση του γαλλικού πρωταθλήματος στο Παρκ ντε Πρενς σε αναμέτρηση με αντίπαλο την Μονπελιέ, ενώ ο Κομάν αγωνίστηκε στο τελευταίο ημίωρο της αναμέτρησης.
Συνεχίζοντας την πρόοδό του, ο Κινγκσλέι Κομάν διακρίθηκε αγωνιζόμενος στην ΟΥΕΦΑ Γιούθ Λιγκ και δεν άργησε να τραβήξει επάνω του την προσοχή των σκάουτερ μεγάλων ξένων συλλόγων όπως οι Γιουβέντους, Ρόμα, Νιούκασλ και Άρσεναλ.

Γιουβέντους

Εντάχθηκε στην Γιουβέντους στις 7 Ιουλίου 2014, έχοντας, προηγουμένως, απορρίψει πρόταση επαγγελματικού συμβολαίου από την ΠΣΖ, φοβούμενος να μην έχει σημαντικό χρόνο αγωνιστικής παρουσίας με την τελευταία κατά την διάρκεια της επερχόμενης σεζόν. Η Γιούβε πέτυχε να τον πείσει, παρά το γεγονός πως και άλλοι σύλλογοι ενδιαφέρονταν για την απόκτησή του. Πέτυχε το πρώτο του τέρμα με την νέα του ομάδα, κατά την διάρκεια της πρώτης του αναμέτρησης με την Γιουβέντους σε μια φιλική αναμέτρηση με αντίπαλο την ομάδα επίλεκτων Indonesia ISL All Star, στις 6 Αυγούστου 2014.
Πραγματοποίησε την πρώτη του επίσημη συμμετοχή με τους Bianconeri ως βασικός κατά την διάρκεια της 1ης αγωνιστικής του πρωταθλήματος της Σέριε Α, στις 30 Αυγούστου 2014 (νίκη με σκορ 1-0 επί της Κιέβο Βερόνα). Σημείωσε το πρώτο του τέρμα στο Κύπελλο Ιταλίας στις 15 Ιανουαρίου 2015 κατά την διάρκεια της νίκης με σκορ 6-1 της Γιούβε επί της Ελλάς Βερόνα. Στις 2 Μαΐου 2015, αναδείχθηκε πρωταθλητής Ιταλίας έπειτα από την εκτός έδρας νίκη με σκορ 0-1 της Γιούβε επί της ΟΚ Σαμπντόρια. Στις 20 Μαΐου 2015, κατέκτησε το Κύπελλο Ιταλίας έπειτα από μία νίκη με σκορ 2-1 επί της Λάτσιο, ωστόσο ο ίδιος παρέμεινε στον πάγκο, δίχως να αγωνιστεί. Στις 6 Ιουνίου 2015, εισήλθε στον αγωνιστικό χώρο ως αλλαγή στο 89ο λεπτό του τελικού του Τσάμπιονς Λιγκ. Η ομάδα του ηττήθηκε σκορ 3-1 απέναντι στην ΦΚ Μπαρτσελόνα.

Μπάγερν Μονάχου

Στις 30 Αυγούστου 2015, ο Κομάν παραχωρήθηκε ως δανεικός στην Μπάγερν Μονάχου για διάστημα δύο ετών. Ο δανεισμός του συνοδεύτηκε από την τοποθέτηση οψιόν αγοράς του έναντι ποσού ύψους άνω των 20 εκατομμυρίων ευρώ. 
Στις 19 Σεπτεμβρίου 2015, εκμεταλλευόμενος τους συνεχόμενους τραυματισμούς των Άριεν Ρόμπεν, Μάριο Γκέτζε και Φρανκ Ριμπερί, ο Κινγκσλέι Κομάν αγωνίστηκε για πρώτη φορά ως βασικός, ενώ, ταυτόχρονα, πέτυχε και το πρώτο του τέρμα με την Μπάγερν κατά την διάρκεια αναμέτρησης για την Μπουντεσλίγκα με αντίπαλο την Ντάρμστατ (νίκη με σκορ 3-0 της Μπάγερν). Πέτυχε εκ νέου τέρμα κατά την διάρκεια της 7ης αγωνιστικής του πρωταθλήματος της Μπουντεσλίγκα, σε εκτός έδρας αναμέτρηση της ομάδας του με αντίπαλο την Μάιντς. Το τέρμα του συνέβαλε στην νίκη της Μπάγερν με τελικό σκορ 0-3. Ο Κομάν πέτυχε το πρώτο του τέρμα στο Τσάμπιονς Λιγκ στις 24 Νοεμβρίου, κατά την διάρκεια νικηφόρας αναμέτρησης της ομάδας του με σκορ 4-0 επί του Ολυμπιακού. Στην διάρκεια της ίδιας αυτής αναμέτρησης, έδωσε επίσης μία ασίστ. Όπως συνέβη και με την περίπτωση του Ντούγκλας Κόστα, οι καλές εμφανίσεις του Κομάν εξέπληξαν και ενθουσίασαν, ταυτόχρονα, τόσο τον προπονητή της ομάδας, Πεπ Γκουαρντιόλα, όσο και τους Βαυαρούς φιλάθλους, σε σημείο, μάλιστα, το δίδυμο που οι δυο τους αποτελούσαν να γίνει σύντομα γνωστό με το ψευδώνυμο "CoCo" (από τα αρχικά τους, Κομάν-Κόστα) ως αναφορά στο πετυχημένο δίδυμο των "Robbery" (από τα αρχικά Ρόμπεν-Ριμπερί), το οποίο και αντικατέστησε, λόγω της απουσίας των δύο παικτών που το αποτελούσαν.

Διεθνής Καριέρα

Ο Κινγκσλέι Κομάν πέρασε από όλες τις ηλικιακές κατηγορίες της Εθνικής Γαλλίας, ξεκινώντας από την Εθνική Γαλλίας U16 και φτάνοντας έως την Εθνική Γαλλίας. Κλήθηκε για πρώτη φορά στην Εθνική Γαλλίας στις 5 Νοεμβρίου 2015 από τον Ντιντιέ Ντεσάν ενόψει των φιλικών αναμετρήσεων με αντιπάλους την Γερμανία στις 13 Νοεμβρίου 2015 και την Αγγλία στις 17 Νοεμβρίου 2015. Πέτυχε το πρώτο του τέρμα με την Εθνική Γαλλίας στις 29 Μαρτίου 2016 στην διάρκεια φιλικής αναμέτρησης με αντίπαλο την Ρωσία.

Διακρίσεις

Έχει αναδειχτεί πρωταθλητής Γαλλίας δύο φορές και πιο συγκεκριμένα το 2013 και το 2014 με την Παρί Σαιν-Ζερμάν, ενώ κατέκτησε και το Σούπερ Καπ Γαλλίας, το 2013, απέναντι στην Ζιροντέν Μπορντό.
Με την Γιουβέντους, αναδείχθηκε πρωταθλητής Ιταλίας το 2015 και το 2016. Κατέκτησε, επίσης, το Κύπελλο Ιταλίας το 2015, καθώς και το Σούπερ Καπ Ιταλίας του 2015, σε μία γενικώς καλή σεζόν, αν και η ομάδα ηττήθηκε στον τελικό του Τσάμπιονς Λιγκ του 2015 με αντίπαλο την ΦΚ Μπαρτσελόνα.